31974R2681
L 288/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 2681/74 AL CONSILIULUI
din 21 octombrie 1974
privind finanțarea comunitară a cheltuielilor rezultate în urma furnizării de produse agricole ca ajutoare alimentare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 209,
având în vedere propunerea Comisiei,
având în vedere avizul Adunării parlamentare (1),
întrucât Comunitatea acordă un ajutor alimentar țărilor în curs de dezvoltare sau victimelor calamităților și întrucât asigură finanțarea respectivului ajutor;
întrucât, în temeiul dispozițiilor de reglementare actuale, cheltuielile în cauză sunt finanțate în diverse moduri, în funcție de produse și de condiții, fiind fie integral imputabile titlului 9 capitolul „Cheltuieli cu ajutoarele alimentare” din bugetul general al Comunităților sau secțiunii Garantare a Fondului European de Orientare și Garantare Agricolă, fie parțial imputabile fiecăreia dintre ele;
întrucât această situație nu oferă o imagine clară, pe de o parte, a costului politicii comune a piețelor din sectoarele implicate și, pe de altă parte, a costului politicii ajutoarelor alimentare; întrucât, mai mult, această situație complică gestionarea creditelor, deoarece cheltuielile trebuie imputate fie secțiunii Garantare a FEOGA, fie titlului 9 capitolul „Cheltuieli cu ajutoarele alimentare” din buget, fie parțial uneia sau parțial celeilalte;
întrucât, în diferite sectoare, trebuie armonizate condițiile de finanțare comunitară a cheltuielilor rezultate în urma furnizării de produse agricole ca ajutor alimentar și, prin urmare, trebuie modificate reglementările actuale;
întrucât Comunitatea trebuie să finanțeze valoarea bunurilor și cheltuielile aferente în diferite stadii de executare pentru care Comunitatea este responsabilă în temeiul dispozițiilor privind respectivele operațiuni de furnizare, cu excepția eventualelor cheltuieli administrative efectuate de statele membre;
întrucât cheltuielile corespunzătoare restituirii trebuie imputate secțiunii Garantare a FEOGA, iar oricare alte cheltuieli titlului 9;
întrucât, pentru a facilita realizarea unor acțiuni comunitare de ajutor alimentar, este oportun să se prevadă, în ceea ce privește cheltuielile care fac obiectul titlului 9 din buget, un sistem de avansuri inspirat din cel aplicat pentru FEOGA;
întrucât este oportun să se stabilească norme de aplicare, atunci când acest lucru este necesar,
ADOPTĂ PREZENTUL REGULAMENT:
Articolul 1
Cheltuielile aferente operațiunilor comunitare de furnizare de produse agricole ca ajutoare alimentar, efectuate în temeiul regulamentelor (CEE) ale Consiliului sau în scopul îndeplinirii obligațiilor care decurg din convențiile sau acordurile încheiate de către Consiliu și care îi revin Comunității conform dispozițiilor privind respectivele operațiuni de furnizare, fac obiectul unei finanțări comunitare, cu excepția cheltuielilor administrative.
Acest regim se aplică cheltuielilor prevăzute în primul paragraf, plătite de către statele membre de la 1 ianuarie 1975.
Articolul 2
(1) Partea din cheltuieli care corespunde restituirilor la export fixate în domeniu conform normelor comunitare se impută Fondului European de Orientare și Garantare Agricolă, secțiunea Garantare.
(2) Cheltuielile prevăzute în articolul 1, cu deducerea restituirilor menționate în alineatul (1) intră sub incidența titlului 9 capitolul „Cheltuieli cu ajutoarele alimentare”.
Articolul 3
(1) Statele membre desemnează serviciile și organismele abilitate să plătească cheltuielile prevăzute în prezentul regulament. Dacă nu s-a efectuat încă o astfel de comunicare, statele membre comunică Comisiei, cât mai curând posibil, informațiile legate în special de statutul serviciilor și organismelor în cauză, de condițiile administrative și contabile în care funcționează, precum și orice raport anual sau raport parțial întocmit de statele membre sau de serviciile de control competente privind cheltuielile în cauză.
(2) În ceea ce privește respectivele cheltuieli, după consultarea Comitetului prevăzut în articolul 11 din Regulamentul (CEE) nr. 729/70 (2), Comisia:
-
decide, în mod periodic și la cerere, acordarea de avansuri statelor membre implicate,
-
auditează conturile statelor membre pe baza documentelor justificative prezentate de acestea.
Articolul 4
Articolele 8 și 9 din Regulamentul (CEE) nr. 729/70 se aplică cheltuielilor prevăzute în prezentul regulament.
Articolul 5
Normele de aplicare a prezentului regulament se adoptă, dacă este necesar, conform procedurii prevăzute în articolul 13 din Regulamentul (CEE) nr. 729/70.
Articolul 6
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 21 octombrie 1974.